DA Den Europæiske Unions Tidende L 286/4

KOMMISSIONENS FORORDNING (EU) 2016/1866

af 17. oktober 2016

om ændring af bilag II, III og V til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for 3-decen-2-on, acibenzolar-s-methyl og hexachlorbenzen i eller på visse produkter

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), artikel 16, stk. 1, litra a), artikel 17 og artikel 49, stk. 2, og

ud fra følgende betragtninger:

(1) Der er fastsat maksimalgrænseværdier for acibenzolar-s-methyl i bilag II til forordning (EF) nr. 396/2005. Der er fastsat maksimalgrænseværdier for hexachlorbenzen i bilag II og i del B i bilag III til samme forordning. Der er ikke fastsat specifikke maksimalgrænseværdier for 3-decen-2-on, og stoffet er heller ikke opført i bilag IV til nævnte forordning, hvorfor standardværdien på 0,01 mg/kg, jf. forordningens artikel 18, stk. 1, litra b), finder anvendelse.

(2) Der er i forbindelse med en procedure for godkendelse af anvendelsen af et plantebeskyttelsesmiddel, der indeholder aktivstoffet 3-decen-2-on, på kartofler indgivet en ansøgning i henhold til artikel 6, stk. 1, i forordning (EF) nr. 396/2005 om optagelse af dette aktivstof i bilag IV til forordning (EF) nr. 396/2005.

(3) I henhold til artikel 8 i forordning (EF) nr. 396/2005 har de berørte medlemsstater evalueret ansøgningen, og evalueringsrapporten er videresendt til Kommissionen.

(4) Den Europæiske Fødevaresikkerhedsautoritet (i det følgende benævnt »autoriteten«) har vurderet ansøgningen og vurderingsrapporten, idet den især undersøgte risiciene for forbrugeren og, hvor det var relevant, for dyr, og er kommet med en konklusion vedrørende forslaget om opførelse af aktivstoffet i bilag IV til forordning (EF) nr. 396/2005 (2). Den har videresendt denne konklusion til Kommissionen og medlemsstaterne og offentliggjort den.

(5) I sin konklusion konkluderede autoriteten, at de tilgængelige oplysninger er utilstrækkelige til at fastslå, hvorvidt anvendelsen af 3-decen-2-on som aktivstof i plantebeskyttelsesmidler ikke vil have umiddelbare eller forsinkede skadelige virkninger for menneskers sundhed, herunder for sårbare grupper, gennem kostindtag. Stoffet bør derfor ikke opføres i bilag IV til forordning (EF) nr. 396/2005, og maksimalgrænseværdierne bør fastsættes til den relevante bestemmelsesgrænseværdi. Kommissionen har rådført sig med EU-referencelaboratorierne om passende bestemmelsesgrænseværdier.

(6) For så vidt angår acibenzolar-s-methyl indsendte autoriteten en konklusion om peerevalueringen af vurderingen af pesticidrisikoen ved aktivstoffet (3). I den forbindelse anbefalede den at hæve maksimalgrænseværdien for gruppen af kernefrugter til 0,2 mg/kg. På grundlag af de nye toksikologiske referenceværdier anbefalede den at sænke de gældende maksimalgrænseværdier for tomater til 0,3 mg/kg.

(7) For så vidt angår hexachlorbenzen er alle gældende godkendelser af plantebeskyttelsesmidler, der indeholder dette aktivstof, blevet tilbagekaldt. I henhold til artikel 17 i forordning (EF) nr. 396/2005 sammenholdt med artikel 14, stk. 1, litra a), i samme forordning bør maksimalgrænseværdierne for de pågældende aktivstoffer i bilag II og III derfor udgå. Nylige overvågningsdata viser, at restkoncentrationer forekommer på græskarfrø på et højere niveau end bestemmelsesgrænseværdien (4). Restkoncentrationer af hexachlorbenzen kommer fra miljøforurening af jord som følge af anvendelsen af denne persistente forbindelse før i tiden. Den gældende maksimalgrænseværdi på 0,05 mg/kg for græskarfrø tager i tilstrækkelig grad højde for forekomsten af hexachlorbenzen i dette produkt. Maksimalgrænseværdien vil blive taget op til revision; revisionen vil tage hensyn til de oplysninger, der foreligger senest ti år efter offentliggørelsen af nærværende forordning. For så vidt angår animalske produkter viser overvågningsdata, at der bør fastsættes værdier, der er lavere end bestemmelsesgrænseværdien, for muskel og mælk fra alle arter.

(8) På baggrund af autoritetens konklusioner og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.

(9) Unionens handelspartnere er gennem Verdenshandelsorganisationen blevet hørt om de nye maksimalgrænseværdier, og deres bemærkninger er taget i betragtning.

(10) Forordning (EF) nr. 396/2005 bør derfor ændres.

(11) For at gøre det muligt, at produkter kan markedsføres, forarbejdes og forbruges normalt, bør der i nærværende forordning fastsættes overgangsforanstaltninger for de produkter, der er produceret inden ændringen af maksimalgrænseværdierne ved nærværende forordning, og for hvilke der foreligger data om, at der er opretholdt et højt forbrugerbeskyttelsesniveau.

(12) Før de ændrede maksimalgrænseværdier træder i kraft, bør medlemsstaterne, tredjelande og fødevarevirksomhedsledere have en rimelig frist til at forberede sig, så de kan opfylde de nye krav, som ændringen af maksimalgrænseværdierne medfører.

(13) Foranstaltningerne i denne forordning er i overensstemmelse med udtalelse fra Den Stående Komité for Planter, Dyr, Fødevarer og Foder —

VEDTAGET DENNE FORORDNING:

Artikel 1

Bilag II, III og V til forordning (EF) nr. 396/2005 ændres som angivet i bilaget til nærværende forordning.

Artikel 2

Forordning (EF) nr. 396/2005 finder stadig anvendelse i den ordlyd, den havde, før den blev ændret ved nærværende forordning, på produkter, der er produceret senest den 10. maj 2017, undtagen for acibenzolar-s-methyl i tomater.

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende.

Den anvendes fra den 10. Maj 2017.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 17. oktober 2016. På Kommissionens vegne Jean-Claude JUNCKER Formand

(1) EUT L 70 af 16.3.2005, s. 1.

(2) EFSA's videnskabelige rapporter foreligger online: http://www.efsa.europa.eu.

Conclusion on the peer review of the pesticide risk assessment of the active substance (3E)-3-decen-2-one (applied for as 3-decen-2-one). EFSA Journal 2015;13(1):3932 (43 s.).

(3) Conclusion on the peer review of the pesticide risk assessment of the active substance acibenzolar-S-methyl. EFSA Journal 2014;12(8):3691 (74 s.).

(4) The 2013 European Union report on pesticide residues in food. EFSA Journal 2015;13(3):4038 (169 s.). The 2012 European Union report on pesticide residues in food. EFSA Journal 2014;12(12):3942 (156 s.). The 2011 European Union report on pesticide residues in food. EFSA Journal 2014;12(5):3694 (511 s.). The 2010 European Union report on pesticide residues in food. EFSA Journal 2013;11(3):3130 (808 s.). The 2009 European Union report on pesticide residues in food. EFSA Journal 2011;9(11):2430 (225 s.).